**dorinta m-as numi**

*Dorina Neculce*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

mă privesc din exterior

aşa ca pe dinăuntru

ca într-o lume-oglindă concavă ah

de nu m-aş recunoaşte doamne

de nu m-aş mai supune înnegrit

şi atât de anevoios

comandă unui trup

îngropat în sânge

câte nu vrea

fiinţa asta adâncă dar

nu

avem credinţe şi

încă mai secerăm grâul

cu mâinile goale cu

unghiiile întărite ca

nişte elitre ce acoperă

burta rotundă a insectelor

de plumb

mi-aş putea umezi

numele cu petale

din boabe de ger decupate

dorinţă m-aş numi şi

m-aş ascunde

în mâinile filiforme ale

pescarului de umbre

ca un înger cu derma gelatinoasă

m-aş retrage înflorind livezile

cu vişini aş lua cu mine copiii

peste nourii croşetaţi din sârme

şi ne-am petrece

într-un ultim strigăt

-oraş al luminilor mele-oraş

ţâşnit din umerii de ceaţă

ai zidului palid

piatră peste piatră

m-aş aşeza şi m-aş

re)clădi